Muioh-mui e oa troet gand ar politik, ha fiziañs e-noa e vefe tapet an treh eun deiz bennag gand unvaniez an tu kleiz. Sed ar pez a choarvezas e 1981, pa oe anvet Fañch Mitterrand da Brezidant ar Republik : Keravel a oa, evel just, e-touez ar re hag a oa stad enno. Fiziañs e-noa e vefe bet greet eur bern  traou evid ar yezou hag evid ar rannvroiou gand an tu kleiz. Dekrejou Savary (evid pez a zell kelennadurez ar brezoneg), lezennou Defferre (evid pez a zell an digreizenna), eun araokadenn bennag en tele, toud an traou-ze a zeblante dezañ mond war an hent mad. Kaoud a ree dezañ avad e oa moien da vond kalz pelloh, ha sed ar pez a zisplegas din eur wech da geñver eun diviz on-oa enrollet gantañ evid an tele er zal Cerdan. Dipitet e oe dreist-oll pa nahas ar Henta Ministr Fabius e vefe studiet gand an deputeed ar  pevar danvez-lezenn all a oa bet kinniget goude 1981, ken e kredas embann, en desped de gamaraded a bolitik, o-devoa ar sosialisted dinahet o ger war ar poent-se. Med pa oa deuet eñ da veza kuzulier ti-kêr e Brest, e hellas ive labourad a-rez an douar da gas ar brezoneg war-raog. A-drugarez dezañ eo a zo evelse, pell a-raog na vefe bet greet heñvel e leh all, bommou brezoneg war eun toullad mad a vatisou deuz kêr Vrest (an ti-kêr, Skol an arzou-kaer…).